צבי קניג

**צבי קניג** (כ"ו באדר ה'תרצ"ד – כ"ו בחשוון ה'תשע"ט, 1 בינואר 1934 – 4 בנובמבר 2018) היה איש ציבור ישראלי, שכיהן כסגן ראש עיריית רעננה במשך 35 שנה וכראש אגף החינוך בעיר. קניג היה פעיל במפלגה הדתית-לאומית, המפד"ל, ונודע ביוזמותיו הרבות בתחומי החינוך, התרבות והקהילה ברעננה. זכה בפרסים רבים, ביניהם יקיר העיר רעננה (2012). שכונת "נאות צבי" ברעננה קרויה על שמו.

## ביוגרפיה
צבי קניג נולד בטבריה. השתייך לחסידות קרלין. הוא היה איש חינוך, ושימש כמנהל בית ספר בעפולה במשך שנים רבות. למד והתחנך במוסדות חינוך דתיים, ובהמשך שימש כמורה ומנהל בית ספר בעפולה. לצד עבודתו החינוכית, היה פעיל בפוליטיקה המקומית וביוזמות חברתיות.

קניג היה נשוי לאביבה ולהם שישה ילדים, נכדים ונינים.

## פסטיבל הכליזמרים ברעננה
קניג היה נגן קלרינט. את נגינתו בקלרינט החל כנער מתבגר לאחר שנחשף למוזיקת הכליזמרים החסידית והיהודית בחגיגות מירון בהם נטל חלק באופן קבוע. בכל אירוע משפחתי, ומאוחר יותר לאחר הפיכתו לאיש ציבור, נהג קניג לנגן בקלרינט כשהדבר התאפשר ותאם את ההזדמנות לכך. שיא הפעילות המוזיקלית של קניג, האיש והקלרינט, באה לידי ביטוי בקיום ערבי כליזמרים ברעננה. הפסטיבל הפך לשם דבר וקהל שבוי לז'אנר זה מגיע לרעננה מכל קצות הארץ.

## פעילות ציבורית ופוליטית
בשנת 1971 עבר עם משפחתו מעפולה לרעננה, ולאחר זמן קצר נבחר לראש סניף המפד"ל בעיר. בשנת 1973, הרשימה המשותפת של המפד"ל ופועלי אגודת ישראל נכנסה למועצת היישוב. אחת ההחלטות הבולטות שלו הייתה תמיכתו בזאב בילסקי, מועמד הליכוד לראשות העיר, צעד שנתפס כחריג במסגרת השיוך הפוליטי שלו. תמיכה זו הובילה לשותפות פורה בין השניים והשפיעה על אופייה של הנהגת העיר. קניג נבחר לסגן ראש המועצה, ללא שכר, ומחזיק תיק החינוך. במשך 35 שנים כיהן כחבר מועצת העיר רעננה, סגן ראש העיר וראש אגף החינוך, החינוך המשלים והרווחה. קניג דאג לשלב נשים ברשימתו. למרות היותו איש דתי, ידע לשתף פעולה ולגשר על פערים עם חילוניים במועצת העיר. בשנות ה-60 של המאה ה-20 הוא היה בין מקימי המשמרת הצעירה של מפד"ל יחד עם מנהיגים בולטים של מפלגת מפד"ל כמו זבולון המר, יהודה בן-מאיר, שאול יהלום ואחרים.

## תרומה לעיר רעננה
קניג היה אחראי להקמתם של בתי ספר, גני ילדים, מעונות יום, צהרונים, אולמות ספורט ובתי כנסת בעיר. הוא יזם את הקמת מסגרות החינוך המשלים, וייסד את רשת בתי התלמיד ואת כיתות אתגר למניעת נשירת תלמידים ממערכת החינוך. קניג יזם והקים את תזמורות בתי הספר, ייסד את המרכז למוזיקה לגיל הרך, את תזמורת הנוער העירונית ואת המרכז העירוני למוזיקה. הוא פיתח את המחלקה לחינוך מבוגרים ואת מרכז ההשכלה למבוגרים. קניג ייסד את פסטיבל הכליזמרים ברעננה, שהפך למסורת בעיר ומושך אליו אלפי אנשים מכל הארץ. הפסטיבל נערך בסימן "ואהבת לרעך כמוך" לעידוד הסובלנות. במסגרת פעילותו הציבורית ברעננה, יזם גם את מצעד המחולות ברעננה, פסטיבלי שירי ילדים ברעננה, העדלאידע, ואת הקמת אגודת הספורט אליצור.

## הוקרה והנצחה
* זכה בפרס החינוך הארצי מטעם משרד החינוך 
* פרס יקיר החינוך הדתי מטעם הסתדרות המורים וארגון המורים הדתיים. 
* יקירי העיר רעננה לשנת 2012. 
* פסטיבל הכליזמרים ברעננה נקרא על שמו
* שכונת "נאות צבי" ברעננה קרויה על שמו

## קישורים חיצוניים
* יעל אייל, שכונת "נאות צבי" ע"ש צבי קניג ז"ל, באתר רעננה ניוז, 6 בנובמבר 2022
* דיינה רנדלמן, פרויקט חגיגי: 70 החלטות ואנשים חשובים שהשפיעו על רעננה, באתר צומת השרון רעננה, 19 באפריל 2018
* טלוויזיה קהילתית מרחב השרון, האיש והקלרינט, באתר יוטיוב, 25 בנובמבר 2019
* יקיר העיר וסגן ראש העיר לשעבר צבי קניג הלך לעולמו, באתר צומת השרון (רעננה)⁩, 9 נובמבר 2018⁩

## הערות שוליים

קטגוריה:חברי מועצת העיר רעננה
קטגוריה:סגני ראשי רשויות מקומיות בישראל
קטגוריה:אישים שעל שמם שכונות בישראל
קטגוריה:יקירי רעננה
קטגוריה:אישים הקבורים בבית הקברות הישן של רעננה
קטגוריה:ישראלים שנולדו ב-1934
קטגוריה:ישראלים שנפטרו ב-2018